美人對鏡歌
作者：許玠
朝代：宋

paragraphs: 天上雄雞啼一聲，人間萬雞相應鳴。
美人紅酣尚未醒，鎖掣金匙鸚鵡驚。
鸚鵡從來巧言語，聲聒錦幃殘夢起。
猛揎羅袖窩綠雲，步逼妝臺趁梳洗。
玉奩脫覆光爍人，洞房環曲驚曉春。
不是清空月飛入，如何中有姮娥身。
軒轅百鍊今湮滅，揚州青銅却奇絕。
人非照鏡鏡照人，鏡亦分明爲人說。
媸妍一鏡固兩般，狐婦懷姦心膽寒。
閨中少女色莊麗，眉頰不妨終日看。